สังคมข่าวหุ้น
ดัชนีตลาดหุ้นไทยปิดที่ 1,626.32 จุด +0.70 จุด มูลค่าการซื้อขาย 63,703.55 ล้านบาท ติดตามการเลือกตั้งกลางเทอมของสหรัฐฯ และเงินเฟ้อสหรัฐฯ
ดัชนีตลาดหุ้นไทยปิดที่ 1,626.32 จุด +0.70 จุด มูลค่าการซื้อขาย 63,703.55 ล้านบาท ติดตามการเลือกตั้งกลางเทอมของสหรัฐฯ และเงินเฟ้อสหรัฐฯ
6 พ.ย. 2565

ดัชนีตลาดหุ้นไทยปิดที่ระดับ 1,626.32 จุด เพิ่มขึ้น 0.70 จุด มูลค่าการซื้อขาย 63,703.55 ล้านบาท ติดตามการเลือกตั้งกลางเทอมของสหรัฐฯ และเงินเฟ้อสหรัฐฯ รวมถึงการทยอยประกาศงบไตรมาส 3/2565 ที่จะออกมามากขึ้น
BTG ชี้แจงประเด็นการจ่ายปันผล 10,500 ล้านบาท ให้แก่ผู้ถือหุ้นเดิมก่อนการเสนอขายหุ้น IPO งานนี้ซีอีโอ “วสิษฐ แต้ไพสิฐพงษ์” ยืนยันเป็นการจ่ายปันผลจากกำไรสะสมในอดีตจากผลการดำเนินงานก่อนนำบริษัทเข้าจดทะเบียนในตลาดหลักทรัพย์ฯ แก่ผู้ถือหุ้นเดิมที่เป็นเจ้าของบริษัท 100% ซึ่งการจ่ายปันผลก่อน IPO ไม่ว่าจะมาจากกระแสเงินสดจากการดำเนินงาน หรือการกู้ยืมระยะสั้นเป็นเรื่องปกติทั่วไป โดยการบริหารจัดการสภาพคล่องและปรับโครงสร้างทางการเงินให้เหมาะสม ส่วนการเสนอขายหุ้นเพิ่มทุนแก่ผู้ถือหุ้นเดิม 450 ล้านหุ้น ในราคาพาร์หุ้นละ 10 บาท เพื่อปรับโครงสร้างสัดส่วนการถือหุ้นของผู้ถือหุ้นเดิมให้มีความเหมาะสม เป็นกระบวนการเตรียมความพร้อมก่อนการทำ IPO ตามปกติ และขอยืนยันว่าผู้ถือหุ้นเดิมก่อน IPO ทุกราย ได้เข้าทำสัญญาห้ามขายหุ้นทั้งหมด 100% ที่ถืออยู่ก่อน IPO รวม 1,500 ล้านหุ้น เป็นระยะเวลา 6 เดือนหลังจากหุ้น BTG เข้าเทรดวันแรกเพื่อสร้างความเชื่อมั่นให้แก่นักลงทุน
วันนี้หุ้นน้องใหม่ “เดอะคลีนิกค์ คลินิกเวชกรรม” หรือ KLINIQ ดำเนินธุรกิจให้บริการด้านผิวหนังความงาม ศัลยกรรมตกแต่งและการดูแลป้องกันฟื้นฟูสุขภาพแบบองค์รวมที่ทันสมัยตามหลักการแพทย์ ดีเดย์เข้าเทรดในตลาด mai ด้วยจำนวนหุ้นไอพีโอ 60 ล้านหุ้น ในราคาหุ้นละ 24.50 บาท คิดเป็นมูลค่าระดมทุน 1,470 ล้านบาท โชว์ครึ่งแรกปีนี้ฟันกำไร 100.22 ล้านบาท โต 67.03% โบรกฯ ชี้ราคาเหมาะสม 28 บาท คาดกำไรปีนี้พุ่ง 51% คาดจะได้รับความสนใจจากนักลงทุนไม่น้อย
INSET คาดแนวโน้มช่วงท้ายปีนี้จะปรับตัวที่ดีขึ้น จากการทยอยรับรู้แบ็กล็อก 2,000 ล้านบาท ทั้งงานโครงข่ายโทรคมนาคม (เสา สาย) Data Center และงานซ่อมบำรุงและบริการ จากการเร่งขยายตัวของผู้ประกอบการด้านธุรกิจ Data Center และ Cloud ทำให้มีโอกาสได้งานเพิ่มขึ้น อีกทั้งปัจจุบันได้เข้าร่วมประมูลงานใหม่หลายโครงการ มูลค่ารวมไม่ต่ำกว่า 1,000 ล้านบาท ซึ่งจะทยอยประกาศผลประมูลทั้งหมดในสิ้นปีนี้ วางเป้าจะได้รับงานไม่ต่ำกว่า 50% ของมูลค่างานที่เปิดประมูล
ตลาดหลักทรัพย์ฯ ให้ 24CS  เข้าข่ายมาตรการกำกับการซื้อขาย ระดับ 1 : ห้ามคำนวณวงเงินซื้อขาย และ Cash Balance (ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์)  ตั้งแต่วันที่ 7 พ.ย.-25 พ.ย. 2565 ส่งผลให้สภาพคล่องการเก็งกำไรปรับลง
SPALI ผุดโครงการคอนโดมิเนียม ศุภาลัย บลูเวล หัวหิน สูง 28 ชั้น จำนวน 525 ยูนิต มูลค่าโครงการ 1,200 ล้านบาท ตั้งอยู่ใกล้ใจกลางเมืองหัวหิน ถนนเส้นหัวหิน-ห้วยมงคล ในราคาเริ่มต้น 1.69 ล้านบาท สำหรับห้องแต่งครบแบบ Fully Furnished พร้อมเปิดจองรอบ Online Booking วันที่ 18 พ.ย. 2565 และจะเปิด Pre-Sales วันที่ 26-27 พ.ย. 2565 เชื่อสร้างความคุ้มค่าให้กับผู้ซื้อ ทั้งการซื้ออยู่อาศัย หรือซื้อเพื่อการลงทุน เพราะมีการใช้รูปแบบการบริหารจัดการ และการการันตีผลตอบแทนการลงทุนจากการเช่า 6% ในระยะ 3 ปี และยังให้อยู่ฟรี 15 วันต่อปี พร้อมส่งซิกยอดขายปีนี้จะมากกว่าเป้าหมายที่ตั้งไว้ 28,000 ล้านบาท ส่วนงบไตรมาส 3/2565 ดีสุดของปี คาดประกาศงบพรุ่งนี้